ai4bharat/Pralekha huggingface dataset:
उप राष्ट्रपति सचिवालय
केशूभाई पटेल के निधन पर उपराष्ट्रपति ने दु:ख जताया
उपराष्ट्रपति श्री एम.वेंकैया नायडू ने गुजरात के पूर्व मुख्यमंत्री श्री केशूभाई पटेल के निधन पर शोक जताया है। उन्होंने दु:ख की इस स्थिति में अपना संदेश जारी किया है-
“ गुजरात के पूर्व मुख्यमंत्री श्री केशूभाई पटेल के निधन की खबर सुनकर काफी दु:ख पहुंचा है। वह एक लोकप्रिय नेता थे। उन्होंने अपना पूरा जीवन गरीबों और निचले तबके के लोगों की सेवा में लगा दिया। किसान परिवार से आने वाले केशूभाई हमेशा से किसानों के हित के लिए संघर्ष करते रहे। वहां बिना थके उनके हितों की लड़ाई लड़ते रहे और कृषि सुधारों के लिए उन्होंने अहम कदम उठाए। किसान और ग्रामीण भारत हमेशा से उनके दिल में बसते थे। एक साधारण परिवार से आने वाले श्री केशूभाई पटेल अगर मुख्यमंत्री की कुर्सी तक पहुंचे, तो उसकी वजह उनके अंदर कठिन परिश्रम करने की क्षमता, जमीन से जुड़े होने का गुण, सरल स्वभाव और कुशल नेतृत्व क्षमता का होना था। वह मुख्यमंत्री होते हुए भी सबके लिए सुलभ थे। उनके निधन से देश ने महान नेता को खो दिया है। मैं उनके शोक संतप्त परिवार और मित्रों के लिए संवेदना प्रकट करता हूं। ऊं शांति”
युवा कार्यक्रम एवं खेल मंत्रालय
खेलो इंडिया यूनिवर्सिटी गेम्स में सर्वश्रेष्ठों में मुकाबला है: बॉक्सर अक्षय ‘कुमार’ सिवाच
हरियाणा का यह युवा मुक्केबाज खेलो इंडिया यूनिवर्सिटी गेम्स 2021 में राजस्थान के ओपीजेएस विश्वविद्यालय का प्रतिनिधित्व कर रहा है
हरियाणा की भूमि 21वीं सदी की शुरुआत से ही भारतीय मुक्केबाजी में श्रेष्ठ प्रतिभाओं को जन्म देने वाली बड़ी भूमि रही है। राज्य के विजेंदर सिंह, विकास कृष्ण यादव, पूजा रानी, अमित पंघाल और कई अन्य सितारों के नाम आज घर-घर में प्रसिद्ध नाम बन गए हैं। खेलो इंडिया यूनिवर्सिटी गेम्स 2021 में बनने वाला ऐसा ही एक सितारा युवा अक्षय ‘कुमार’ सिवाच है, जो भिवानी  का रहने वाला है।
इस 20 वर्षीय मुक्केबाज अक्षय का नाम बॉलीवुड अभिनेता अक्षय कुमार के नाम पर रखा गया था। अपने नाम के बारे में एक किस्सा साझा करते हुए, अक्षय ने कहा कि मेरे परिवार का नाम वास्तव में सिवाच है, लेकिन मुझे आमतौर पर मेरे दोस्तों और परिवार में अक्षय कुमार के रूप में जाना जाता है। जब मैं पैदा हुआ तो मेरी मां ने मेरा नाम अक्षय रखा था और मेरे पिताजी ने उसमें ‘कुमार’ नाम जोड़ा दिया था क्योंकि वह इसी नाम के सिनेमा अभिनेता के बहुत बड़े प्रशंसक थे। इस प्रकार मुझे यह नाम मिला है।
अक्षय कुमार खेलो इंडिया यूनिवर्सिटी गेम्स 2021 में 63.5 किलोग्राम के भार वर्ग में मुकाबला कर रहे हैं, जहां वह ओपीजेएस विश्वविद्यालय, राजस्थान का प्रतिनिधित्व कर रहे हैं। वे पहले ही इस प्रतियोगिता के सेमीफाइनल में प्रवेश कर चुके हैं, जहां उनका मुकाबला बुधवार को हर्षदीप के साथ होगा।
खेलो इंडिया मंच के बारे में अक्षय ने कहा कि यह मंच युवा एथलीटों को पूरे देश के सर्वश्रेष्ठ एथलीटों के खिलाफ प्रतियोगिता की पेशकश करने में मदद करेगा। खेलो इंडिया यूनिवर्सिटी गेम्स देश के सर्वश्रेष्ठ युवा एथलीटों के बीच एक तरह की परीक्षा है, क्योंकि इस चरण के लिए क्वालिफाई करने के लिए एथलीटों को पहले ही राज्य और विश्वविद्यालय स्तर की क्वालिफाइंग प्रतियोगिताओं के माध्यम से आगे आना पड़ता है।
इन खेलों का आयोजन भारत सरकार की एक अच्छी पहल है। सरकार युवा एथलीटों की जरूरतों को समझती है और उन्हें अपनी-अपनी संबंधित विधा में आगे बढ़ने का मौका देती है। मैं यहां आने वाले एथलीटों को जो खुराक दी जा रही है उससे बहुत खुश हूं। हमें ठीक मात्रा में सही खुराक दी जा रही है। प्रशिक्षण के अलावा, एथलीटों के सुधार के लिए यह सबसे महत्वपूर्ण पहलू भी है। आवास सुविधाएं भी बहुत अच्छी हैं, इसलिए हम खेलों में अपने प्रदर्शन पर पूरा ध्यान केन्द्रित कर सकते हैं। हमें इस बात की चिंता नहीं कि संसाधन कहां से आएंगे।
युवा अक्षय सिवाच के लिए मुक्केबाजी स्वाभाविक रूप से आई है, क्योंकि वह उस परिवार से ताल्लुक रखते हैं जिसकी खेल में समृद्ध विरासत है। उनके दो चाचा और एक बड़े भाई ने अंतर्राष्ट्रीय स्तर पर प्रतिस्पर्धा की है। अक्षय का मानना है कि उसे भाग्य से कम उम्र में ही खेलों को अपनाने का मौका मिला। हालांकि, उनकी प्रेरणा का स्रोत एक अन्य जाना-माना नाम था। अक्षय ने कहा कि मैं विकास कृष्ण यादव को अपना आदर्श मानता हूं और उनका अनुसरण करने की कोशिश करता हूं, मैं भी उनकी तरह बाएं हाथ से काम करने वाला  हूं और हम दोनों भिवानी से हैं। वह एक महान मुक्केबाज हैं और उनका सबसे बड़ा गुण यह है कि वह प्रत्येक मुकाबले में अपना दिमाग इस्तेमाल करते हैं। उन्होंने यह दिखाया है कि मुक्केबाजी केवल शारीरिक खेल नहीं है, बल्कि मानसिक लड़ाई भी है।
रसायन एवं उर्वरक मंत्रालय
श्री डी.वी. सदानंद गौड़ा ने एचयूआरएल की तीन आगामी परियोजनाओं की प्रगति की समीक्षा की
इन परियोजनाओं से घरेलू उत्पादन क्षमता में 38.1 लाख एमटी की वृद्धि होगी: श्री गौड़ा
केंद्रीय रसायन और उर्वरक मंत्री श्री डी.वी. सदानंद गौड़ा ने आज नई दिल्ली में हिंदुस्तान ऊर्वरक और रसायन लिमिटेड  की तीन आगामी परियोजनाओं - गोरखपुर, बरौनी और सिंदरी की प्रगति की समीक्षा की।
एचयूआरएल के एमडी श्री अरुण कुमार गुप्ता ने तीनों परियोजनाओं की प्रगति पर एक संक्षिप्त प्रस्तुति दी और कहा कि गोरखपुर, सिंदरी और बरौनी परियोजनाओं ने अब तक क्रमशः 80%, 74% और 73% प्रगति हासिल की है। हालांकि, परियोजनाएं लॉकडाउन, यात्रा प्रतिबंध, मजदूरों की अनुपलब्धता आदि के कारण प्रभावित हुई हैं। स्थिति में अब सुधार हुआ है और पर्याप्त जनशक्ति को तीनों स्थलों पर फिर से काम शुरू करने के लिए जुटाया गया है, हालांकि यह पूर्व कोविड - स्तर की तुलना में 20% कम है। उन्होंने कहा कि परियोजनाओं को शुरू करने में निर्धारित समय सीमा से पाँच से छह महीने तक की देरी हो सकती है। उन्होंने आश्वासन दिया कि तीनों परियोजनाओं को अगले साल के अंत तक चालू कर दिया जाएगा।
श्री गौड़ा ने कहा कि कोविड-19 की चुनौतियों से हुए विलंब की भरपाई के लिए योजना तैयार की जानी चाहिए।
उन्होंने सुझाव दिया कि वीडियो कॉन्फ्रेंसिंग का उपयोग विदेशों के सलाहकारों के साथ जुड़ने के लिए किया जा सकता है क्योंकि यात्रा प्रतिबंध कुछ समय के लिए जारी रहने की उम्मीद है। उन्होंने परियोजना स्थलों पर फिर से काम शुरू करने के लिए एचयूआरएल प्रबंधन के प्रयासों की सराहना की। उन्होंने कहा कि एक बार जब तीन परियोजनाओं को अगले साल के अंत तक चालू कर जायेगा, तो घरेलू क्षमता 38.1 लाख एमटी बढ़ जाएगी। इससे यूरिया उत्पादन में आत्मनिर्भरता में भी वृद्धि होगी। इन परियोजनाओं के चालू होने से देश को आयात पर निर्भरता कम होने, विदेशी मुद्रा की बचत, प्रत्यक्ष और अप्रत्यक्ष रोज़गार के सैकड़ों अवसरों का सृजन, सरकार के लिए कर प्राप्तियां आदि का लाभ प्राप्त होगा।
हिंदुस्तान ऊर्वरक और रसायन लिमिटेड  को 15 जून, 2016 को कोल इंडिया लिमिटेड , एनटीपीसी लिमिटेड  और इंडियन ऑयल कॉर्पोरेशन लिमिटेड  द्वारा एक संयुक्त उद्यम कंपनी के रूप में निगमित किया गया, जिसके दो अन्य हिस्सेदार हैं - फर्टिलाइज़र कॉर्पोरेशन ऑफ़ इंडिया लिमिटेड  तथा हिंदुस्तान उर्वरक निगम लिमिटेड । एचयूआरएल के माध्यम से, भारत सरकार गोरखपुर, सिंदरी और बरौनी में एफसीआईएल और एचएफसीएल के तीन बंद यूरिया संयंत्रों को पुनर्जीवित कर रही है, जिनमें से प्रत्येक की वार्षिक क्षमता 12.7 लाख एमटी है।
सड़क परिवहन एवं राजमार्ग मंत्रालय
श्री नितिन गडकरी ने केरल में कुथिरन सुरंग के एक छोर को खोलने का निर्देश दिया
केंद्रीय सड़क परिवहन और राजमार्ग मंत्री श्री नितिन गडकरी ने कल ट्विटर पर डाले गए एक संदेश में केरल में कुथिरन सुरंग के एक छोर को खोलने का निर्देश दिया। यह राज्य की पहली सड़क सुरंग है और इससे केरल के तमिलनाडु एवं कर्नाटक से संपर्क में काफी सुधार होगा। 1.6 किमी लंबी यह सुरंग पीची-वजहानी वन्यजीव अभयारण्यसे होकर गुजरती है। यह सड़क वन्यजीवों को खतरे में डाले बिना उत्तर-दक्षिण गलियारे में महत्वपूर्ण बंदरगाहों और कस्बों से संपर्क में सुधार करेगी।
श्री गडकरी ने साथ ही कहा कि प्रधानमंत्री श्री नरेंद्र मोदी के नेतृत्व में देश के बुनियादी ढांचे में बदलाव से हर नागरिक के लिए बेहतर आर्थिक अवसर सुनिश्चित हो रहे हैं।
प्रधानमंत्री कार्यालय
प्रधानमंत्री ने विजय दिवस के अवसर पर 1971 के युद्ध सैनिकों को नमन किया
प्रधानमंत्री ने विजय दिवस के अवसर पर 1971 के युद्ध सैनिकों को नमन किया है।
उन्होंने कहा "आज विजय दिवस के अवसर पर हम 1971 के बहादुर युद्ध सैनिकों के अदम्य साहस को याद करते हैं। उनके अविचल साहस और देशभक्ति ने हमारे देश को सुरक्षित किया है। उनकी सेवाएं हमेशा हर भारतीय को प्रेरित करती रहेंगी।
रक्षा मंत्रालय
कोरोनावायरस के खिलाफ लड़ाई में भारतीय वायुसेना का समर्थन
(नावल कोरोनावायरस के प्रसार को रोकने में भारत सरकार के प्रयासों को समर्थन प्रदान करने के लिए भारतीय वायु सेना किसी भी काम को पूरा करने के लिए 24X7 तैयार है। विभिन्न राज्यों के नोडल बिंदुओं पर आवश्यक चिकित्सा सामग्रियों और राशन की समय पर आपूर्ति सुनिश्चित करने के लिए सभी प्रयास किए जा रहे हैं, जिससे राज्य सरकारों और सहायक एजेंसियों को इस संक्रामक रोग से प्रभावी तरीके से और कुशलतापूर्वक निपटने के लिए सुसज्जित किया जा सके।
पिछले कुछ दिनों में, भारतीय वायु सेना ने महाराष्ट्र, केरल, तेलंगाना, नागालैंड राज्यों और जम्मू और कश्मीर और लद्दाख केंद्र शासित प्रदेशों सहित देश के विभिन्न राज्यों में आवश्यक चिकित्सा सामग्रीयों और वस्तुओं को नोडल बिंदुओं से एयरलिफ्ट किया है।
भारतीय वायु सेना ने डीआरडीओ के लिए अपनी उड़ानों को समर्पित किया है और विभिन्न नोडल बिंदुओं से लगभग 9,000 किलोग्राम कच्चे माल को पीपीई के उत्पादन के लिए डीआरडीओ के उत्पादन इकाईयों तक पहुंचाया है। इसने डीआरडीओ द्वारा निर्मित N95/99 मास्क को भी एयरलिफ्ट किया है। इसी दौरान, भारतीय वायुसेना यह भी सुनिश्चित कर रही है कि इन कार्यों का निष्पादन करते समय भारत सरकार द्वारा निर्धारित की गई सभी आवश्यक सावधानियों को लागू की जाएं जिससे संक्रमण का प्रसार न हो सके।
भारतीय वायुसेना देश में मौजूदा महामारी के खिलाफ लड़ाई का समर्थन करने के लिए उत्पन्न होने वाली सभी आवश्यकताओं को पूरा करने के लिए हमेशा तैयार और सक्षम है।
फोटो: डीआरडीओ के उत्पादन इकाईयों में व्यक्तिगत सुरक्षा उपकरण  के उत्पादन के लिए भारतीय वायुसेना के एएन-32 विमान में आवश्यक कच्चे माल को लादा जा रहा है
रक्षा मंत्रालय
भारत और फ्रांस के बीच द्विपक्षीय नौसेना अभ्यास के 21वें संस्करण 'वरुण' - 2023 का आयोजन
भारत और फ्रांस के बीच द्विपक्षीय नौसेन्य अभ्यास का 21वां संस्करण अभ्यास ''वरुण'' आज 16 जनवरी 2023 को पश्चिमी समुद्र तट पर प्रारंभ हुआ। दोनों देशों की नौसेनाओं के बीच द्विपक्षीय अभ्यास वर्ष 1993 में शुरू किया गया था, इसे साल 2001 में 'वरुण' नाम दिया गया था। नौसैन्य अभ्यास की यह श्रृंखला भारत और फ्रांस के रणनीतिक द्विपक्षीय संबंधों की पहचान बन गई है।
अभ्यास के वर्तमान संस्करण में भारतीय नौसेना के कई युद्धपोत और नौकाएं भाग ले रही हैं। इनमें स्वदेशी गाइडेड मिसाइल स्टेल्थ डिस्ट्रॉयर जहाज आईएनएस चेन्नई, गाइडेड मिसाइल फ्रिगेट आईएनएस तेग नौका, समुद्री गश्ती विमान पी-8आई और डोर्नियर, इंटीग्रल हेलीकॉप्टर तथा मिग29के लड़ाकू विमान की भागीदारी शामिल हैं। फ्रांसीसी नौसेना का प्रतिनिधित्व विमानवाहक पोत चार्ल्स डी गॉल, एफएस फोर्बिन और प्रोवेंस नौका, सहयोगी जहाज एफएस मार्ने तथा समुद्री गश्ती विमान अटलांटिक द्वारा किया जा रहा है। यह अभ्यास 16 से 20 जनवरी 2023 तक पांच दिनों के लिए आयोजित किया गया है। इस दौरान उन्नत वायु रक्षा अभ्यास, सामरिक युद्धाभ्यास, सतह पर गोलीबारी, रिप्लेनिशमेंट और अन्य समुद्री संचालन गतिविधियां आयोजित होंगी। दोनों नौसेनाओं की इकाइयां समुद्र में अपने युद्ध-विरोधी कौशल को और निखारने का प्रयास करेंगी। दोनों इकाइयां इस अभ्यास में समुद्री क्षेत्र की बहु-स्तरीय संचालन कार्रवाई के लिए अपनी अंतर-संचालनीयता को बढ़ाएंगी और क्षेत्र में शांति, सुरक्षा तथा स्थिरता को बढ़ावा देने के उद्देश्य से एकीकृत बल के रूप में अपनी क्षमता का प्रदर्शन करेंगी।
साल दर साल समुद्र के कार्यक्षेत्र का विस्तार होने और जटिलता बढ़ जाने के बाद यह नौसैन्य अभ्यास एक-दूसरे की सर्वोत्तम कार्य प्रणालियों से सीखने का अवसर प्रदान करता है। यह अभ्यास समुद्र में बेहतर तैयारी सुनिश्चित करने के उद्देश्य से आपसी सहयोग को बढ़ावा देने के लिए दोनों नौसेनाओं के बीच परिचालन स्तर की सहभागिता की सुविधा प्रदान करता है, जो वैश्विक समुद्री इलाकों की सुरक्षा, संरक्षा एवं स्वतंत्रता के लिए दोनों देशों की साझा प्रतिबद्धता को रेखांकित करता है।
भारतीय प्रतिस्पर्धा आयोग
सीसीआई ने सीडीसी ग्रुप पीएलसी द्वारा ईकॉम एक्सप्रेस प्राइवेट लिमिटेड की प्रतिभूतियों की खरीद को मंजूरी दी
भारतीय प्रतिस्पर्धा आयोग  ने सीडीसी ग्रुप पीएलसी द्वारा ईकॉम एक्सप्रेस प्राइवेट लिमिटेड की प्रतिभूतियों की खरीद को मंजूरी दे दी है।
प्रस्तावित संयोजन में सीडीसी ग्रुप पीएलसी  द्वारा ईकॉम एक्सप्रेस प्राइवेट लिमिटेड  की प्रतिभूतियों की खरीद की परिकल्पना की गयी है।
सीडीसी एक विकास वित्त संस्थान है, जिस पर यूके सरकार का पूर्ण स्वामित्व है और जो विकासशील देशों में निजी क्षेत्र के उद्यमियों को पूंजी प्रदान करता है।
ईकॉम, भारत में निगमित एक कंपनी है, जो तीसरे पक्ष  को लॉजिस्टिक्स सेवाएं  प्रदान करने का कारोबार करती है।
सीसीआई का विस्तृत आदेश जल्द ही जारी किया जायेगा।
स्वास्थ्य एवं परिवार कल्याण मंत्रालय
राष्ट्रीय स्वास्थ्य प्राधिकरण  द्वारा ‘ऑप्रेशनलाइजिंग यूनीफाइड हेल्थ इंटरफेस  इन इंडिया’ विषयक परामर्श-प्रपत्र पर टिप्पणियां आमंत्रित
यूएचआई की परिकल्पना मुक्त प्रोटोकॉल के जरिये भारत में स्वास्थ्य सेवाओं सम्बंधी सूचनाओं के आदान-प्रदान और उपयोग को विस्तार देना है
राष्ट्रीय स्वास्थ्य प्राधिकरण  ने ‘ऑप्रेशनलाइजिंग यूनीफाइड हेल्थ इंटरफेस  इन इंडिया’ पर एक परामर्श-प्रपत्र जारी किया है, जिसमें बाजार के उन नियमों का खाका खींचा गया है, जो यूएचआई नेटवर्क को चलायेंगे। यूएचआई की परिकल्पना आयुष्मान भारत डिजिटल मिशन  की बुनियाद के तौर पर की गई है। इसका उद्देश्य मुक्त प्रोटोकॉल के जरिये भारत में स्वास्थ्य सेवाओं सम्बंधी सूचनाओं के आदान-प्रदान और उपयोग को विस्तार देना है।
परामर्श-प्रपत्र में यूएचआई के विभिन्न तत्त्वों और बाजार के नियमों पर ध्यान केंद्रित किया गया है, जो उनका परिचालन करेंगे। इनमें दिशा-निर्देश भी शामिल हैं, जो इस बात को नियमबद्ध करेंगे कि तलाश व खोज का कार्य, भुगतान व निपटारे की प्रक्रिया, रद्द करने व समय को फिर से तय करने का काम तथा शिकायत निवारण प्रणाली निष्पक्ष और पारदर्शी तरीके से चल सके। हर वर्ग में विशिष्ट प्रश्नावली होगी, जिनके तहत हितधारकों से फीडबैक लिया जायेगा। जनता से टिप्पणियां मांगी गई हैं, ताकि यह सुनिश्चित हो सके कि यूएचआई नेटवर्क सहयोग और परामर्श के आधार पर तैयार व संचालित किया जा रहा है।
इस परामर्श-प्रपत्र के महत्त्व के बारे में राष्ट्रीय स्वास्थ्य प्राधिकरण के मुख्य कार्यकारी अधिकारी डॉ. आरएस शर्मा ने कहा, “एकीकृत स्वास्थ्य इंटरफेस से भारत में स्वास्थ्य सेवाओं की आंतरिक परस्परता सक्षम हो जायेगी। चूंकि यूएचआई के विकास में अनेक हितधारक संलग्न रहे हैं, इसलिये यह तय करना जरूरी है कि निष्पक्ष, कारगर और पारदर्शी तरीके से कैसे विभिन्न घटकों का संचालन किया जायेगा। हम सभी हितधारकों से आग्रह करते हैं कि वे अपनी अमूल्य टिप्पणियां दें और भारत के डिजिटल स्वास्थ्य-सुविधा इको-प्रणाली को आकार देने में भूमिका निभायें। हितधारकों की भागीदारी से क्रियान्वयन की अड़चनें दूर करने में तथा इसे तेजी व आसानी से अपनाने में मदद मिलेगी।”
परामर्श-प्रपत्र का पूरा पाठ एबीडीएम की वेबसाइट https://abdm.gov.in/publications पर उपलब्ध है और यहीं से उसे डाउनलोड किया जा सकता है। फीडबैक और टिप्पणियां शुक्रवार, 13 जनवरी, 2023 तक https://abdm.gov.in/operationalising-uhi-consultation-form पर दी जा सकती हैं।
पत्तन, पोत परिवहन और जलमार्ग मंत्रालय
केंद्रीय पत्तन, पोत परिवहन और जलमार्ग राज्य मंत्री शांतनु ठाकुर ने श्यामा प्रसाद मुखर्जी पोर्ट की समीक्षा की
केंद्रीय पत्तन, पोत परिवहन और जलमार्ग राज्य मंत्री श्री शांतनु ठाकुर ने कल शाम श्यामा प्रसाद मुखर्जी पोर्ट  कोलकाता की विकास पहलों को बेहतर बनाने के प्रयासों की जांच के लिए एक आकस्मिक समीक्षा बैठक की। उन्होंने भीतरी इलाकों में इस पत्तन से संबंधित तथा बंदरगाह आधारित उद्योगों की गतिविधियों की भी समीक्षा की और इसे कारगर बनाने के लिए उठाए गए कदमों की जानकारी ली। समीक्षा बैठक में एसएमपी के अध्यक्ष श्री विनीत कुमार, एसएमपी कोलकाता के उपाध्यक्ष व प्रमुख तथा भारतीय अंतर्देशीय जलमार्ग प्राधिकरण और कोलकाता डॉक सिस्टम में कोचीन शिपयार्ड लिमिटेड के वरिष्ठ अधिकारियों ने भाग लिया।
श्री शांतनु ठाकुर ने श्यामा प्रसाद मुखर्जी पोर्ट, कोलकाता के कार्य प्रदर्शन की सराहना की। हालांकि राज्य मंत्री ने हितधारकों, व्यापार और वाणिज्य समुदाय तथा राज्य के लोगों के फायदे के लिए निम्नलिखित परियोजनाओं में तेजी लाने के निर्देश दिए:
 पश्चिम बंगाल में सीप्लेन परियोजना की व्यवहार्यता,
 यात्री घाटों का विकास,
 इच्छामती नदी पर रो-रो और कार्गो परिवहन का विकास, और
 पश्चिम बंगाल के एनडब्ल्यू-I क्षेत्र में जहाज/बार्ज मरम्मत सुविधाओं का विकास।
एमजी/एएम/एनके/वाईबी
(Visitor Counter : 185
प्रधानमंत्री कार्यालय
प्रधानमंत्री ने जम्मू-कश्मीर में तीसरे खेलो इंडिया राष्ट्रीय शीतकालीन खेलों में भाग लेने वाले सभी एथलीटों को शुभकामनाएं दीं
प्रधानमंत्री श्री नरेन्द्र मोदी ने जम्मू-कश्मीर में तीसरे खेलो इंडिया राष्ट्रीय शीतकालीन खेलों में भाग लेने वाले सभी एथलीटों को शुभकामनाएं दी हैं।
जम्मू-कश्मीर के उपराज्यपाल कार्यालय के एक ट्वीट का जवाब देते हुए प्रधानमंत्री ने ट्वीट किया;
“तीसरे खेलो इंडिया राष्ट्रीय शीतकालीन खेलों में भाग लेने वाले सभी एथलीटों को शुभकामनाएं। गुलमर्ग के सुरम्य परिवेश में खेलों का आयोजन किया जा रहा है। इससे जम्मू-कश्मीर में खेल संस्कृति को भी बढ़ावा मिलेगा।”
भारतीय प्रतिस्पर्धा आयोग
भारतीय प्रतिस्पर्धा आयोग ने ब्लैकस्टोन ग्रुप इंक. की सहयोगी कंपनियों द्वारा प्रेस्टीज ग्रुप की कुछ परिसंपत्तियों के अधिग्रहण को मंजूरी दी
भारतीय प्रतिस्पर्धा आयोग  ने ब्लैकस्टोन ग्रुप इंक. की सहयोगी कंपनियों द्वारा प्रेस्टीज ग्रुप की कुछ परिसंपत्तियों के अधिग्रहण को मंजूरी दी है।
अधिग्रहण करने वाली यानि ब्लैकस्टोन ग्रुप इंक की सहयोगी कंपनियों की मुख्य गतिविधि निवेश होल्डिंग और उससे संबंधित गतिविधियों से जुड़ी है। हालांकि, वर्तमान में, उनके पास भारत या दुनिया भर में किसी भी व्यावसायिक गतिविधिका संचालन नहीं है। अधिग्रहण करने वाली कंपनियां ब्लैकस्टोन ग्रुप इंक की सहयोगी कंपनियों द्वारा सुझाई गई या प्रबंधित फंड में सहयोगी हैं।
लक्षित संस्थाएं भारत में रियल एस्टेट के विकास के कारोबार में लगी हुई हैं। उनके पास भारत के कई शहरों में आवासीय, वाणिज्यिक और आतिथ्य जैसे प्रमुख क्षेत्रों में रियल एस्टेट के विकास की परियोजनाओं का एक विविध पोर्टफोलियो है।
भारतीय प्रतिस्पर्धा आयोग  का विस्तृत आदेश शीघ्र ही आयेगा।
रसायन एवं उर्वरक मंत्रालय
जन औषधि सप्ताह
50,000 से अधिक सुविधा सेनेटरी नैपकिन पैकेटों का निःशुल्क वितरण
जन औषधि सप्ताह  पूरे देश में 6200 से अधिक प्रधानमंत्री भारतीय जनऔषधि केंद्रों के माध्यम से मनाया जा रहा है। जनौषधि केंद्रों के मालिक स्वास्थ्य और स्वच्छता के बारे में जागरूकता पैदा करने के लिए विभिन्न प्रकार की गतिविधियों का आयोजन कर रहे हैं।
आज चौथे दिन ‘सुविधा से सम्मान’ विषय के साथ देश की महिलाओं को सशक्त बनाने के लिए एक कार्यक्रम आयोजित किया गया। इस अवसर पर जन औषधि केंद्रों, बीपीपीआई पदाधिकारियों और अन्य हितधारकों ने इन गतिविधियों में भाग लिया और महिलाओं को मासिक धर्म के दौरान स्वच्छता पैड के उपयोग के बारे में शिक्षित करने के लिए शिविरों की मेजबानी की। प्रधानमंत्री भारतीय जनौषधि परियोजना के तहत आज लगभग 2000 स्थानों पर सुविधा सेनेटरी नैपकिन के नि: शुल्क वितरण के लिए शिविरों का आयोजन किया और महिलाओं को 50,000 से अधिक सुविधा सेनेटरी नैपकिन पैकेटों का मुफ्त वितरण किया गया।
संशोधित दरों के साथ सुविधा सेनिटरी नैपकिन का शुभांरभ शुरूआत रसायन एवं उर्वरक मंत्री, श्री डी.वी.सदानंद गौड़ा एवं जहाजरानी  और रसायन एवं उर्वरक राज्य मंत्री, श्री मनसुख मंडाविया द्वारा किया गया था। प्रधानमंत्री भारतीय जन औषधि केंद्रों ने अपनी स्थापना से लेकर 2 मार्च, 2020 तक 2.91 करोड़ से अधिक पैड बेचे हैं। मूल्यों में संशोधन के बाद 2 मार्च, 2020 तक प्रधानमंत्री भारतीय जन औषधि केंद्रों द्वारा 1.73 करोड पैड बेचे गये हैं।
प्रधानमंत्री भारतीय जन औषधि परियोजना भारत सरकार के फार्मास्युटिकल्स विभाग की एक अच्छी पहल है जो अब जनता को किफायती मूल्य पर गुणवत्ता वाली दवाएं उपलब्ध करा रही है। वर्तमान में इन केंद्रों की संख्या बढ़कर 6200 से अधिक हो गई है और आज 700 जिले इस योजना में शामिल हैं। इसके अलावा, वित्त वर्ष 2019-20  में कुल बिक्री 383 करोड़ रुपये से अधिक हो गई है, जिससे आम नागरिकों की कुल बचत लगभग 2,200 करोड़ रुपये हो गई क्योंकि ये दवाएं औसत बाजार मूल्य के मुकाबले 50 प्रतिशत से 90 प्रतिशत तक सस्ती हैं। यह योजना स्थायी और नियमित आमदनी के साथ स्वरोजगार के अच्छे स्रोत उपलब्ध करा रही है।
विज्ञान एवं प्रौद्योगिकी मंत्रालय
एनसीएसटीसी-जीयूजेसीओएसटी ‘जागरूकता और तैयारी के द्वारा कोविड-19 पर नियंत्रण’ पर वेबिनार सीरीज आयोजित करेंगे
राष्ट्रीय विज्ञान एवं प्रौद्योगिकी संचार परिषद , विज्ञान एवं प्रौद्योगिकी विभाग, भारत सरकार 10-16 मई 2020 के दौरान गुजरात विज्ञान एवं प्रौद्योगिकी परिषद  के साथ मिलकर ‘कोविड-19 के दौर में विज्ञान संचार’ पर सिटीजंस साइंस वेबिनार सीरीज का आयोजन करेगी, जो प्रतिदिन सुबह 10 से 11  बजे तक होगी। इस वेबिनार में इंटरनेट के माध्यम से ऑनलाइन शामिल हुआ जा सकेगा।
वेबिनार से विभिन्न विधियों और माध्यमों के द्वारा वर्तमान महामारी से उबरने के तरीके सामने रखे जाएंगे, जो वर्तमान दौर के लिए अति आवश्यक है। इससे कोविड-19 से पैदा वर्तमान स्वास्थ्य संकट के हालात से निपटने और समाधान निकालने की दिशा में जागरूकता पैदा होगी और तैयारियों में सहायता मिलेगी।
चुनौती का हल निकालने की दिशा में आवश्यक कदम उठाने और समाज को तैयार करने के क्रम में विद्यार्थियों, शिक्षाविदों, मीडिया और स्वयंसेवकों आदि सहित विभिन्न हितधारकों की भागीदारी से समाज तक आवश्यक सूचनाएं पहुंचाने जैसी रणनीतियों का फायदा मिलेगा।
सामुदायिक स्तर पर प्रतिक्रिया को प्रोत्साहन देने के लिए विज्ञान को प्रभावी रूप से लोकप्रिय बनाकर संबंधित जोखिमों के संचार से प्रमाणित वैज्ञानिक एवं स्वास्थ्य सूचनाओं के प्रसार और उपयोग में सहायता मिलेगी। साथ ही इससे आपदा प्रबंधन को आसान बनाने में मदद मिलेगी।
वित्त मंत्रालय
प्रत्यक्ष करों के संग्रह के आंकड़े जारी
केंद्रीय प्रत्यक्ष कर बोर्ड  समय-समय पर प्रत्यक्ष करों के संग्रह और प्रबंधन से संबंधित मुख्य आंकड़े सार्वजनिक रूप से उपलब्ध कराता रहा है। सीबीडीटी ने अधिक से अधिक जानकारियों को सार्वजनिक रूप से उपलब्ध कराने के अपने प्रयासों को जारी रखते हुए टाइम-सीरीज डेटा जारी किया है जिसे वित्त वर्ष 2021-22 तक अपडेट किया गया है।
इनमें से कुछ आंकड़ों की मुख्य विशेषताएं इस प्रकार हैं:
- प्रत्यक्ष करों का शुद्ध संग्रह वित्त वर्ष 2013-14 के 6,38,596 करोड़ रुपये से 121.18 प्रतिशत बढ़कर वित्त वर्ष 2021-22 में 14,12,422 करोड़ रुपये हो गया है।
- प्रत्यक्ष करों का शुद्ध संग्रह वित्त वर्ष 2013-14 के 6,38,596 करोड़ रुपये से 160.17 प्रतिशत बढ़कर वित्त वर्ष 2022-23 में 16,61,428 करोड़ रुपये  हो गया है।
- प्रत्यक्ष करों का सकल संग्रह वित्त वर्ष 2021-22 में 126.73 प्रतिशत से भी अधिक बढ़कर 16,36,081 करोड़ रुपये के स्तर पर पहुंच गया है, जबकि वित्त वर्ष 2013-14 में प्रत्यक्ष करों का सकल संग्रह 7,21,604 करोड़ रुपये का हुआ था।
- प्रत्यक्ष करों का सकल संग्रह वित्त वर्ष 2022-23 में 172.83 प्रतिशत से भी अधिक बढ़कर 19,68,780 करोड़ रुपये  के स्तर पर पहुंच गया है, जबकि वित्त वर्ष 2013-14 में प्रत्यक्ष करों का सकल संग्रह 7,21,604 करोड़ रुपये का हुआ था।
- वित्त वर्ष 2021-22 में प्रत्यक्ष कर उछाल 2.52 आंकी गई, जो कि पिछले 15 वर्षों में दर्ज की गई सर्वाधिक प्रत्यक्ष कर उछाल है।
- प्रत्यक्ष कर-जीडीपी अनुपात वित्त वर्ष 2013-14 के 5.62 प्रतिशत से बढ़कर वित्त वर्ष 2021-22 में 5.97 प्रतिशत हो गया है।
- कर संग्रह की लागत वित्त वर्ष 2013-14 में कुल संग्रह के 0.57 प्रतिशत से घटकर वित्त वर्ष 2021-22 में कुल संग्रह का 0.53 प्रतिशत रह गई है।
भारत में प्रत्यक्ष करों के प्रबंधन की प्रभावशीलता और दक्षता के विभिन्न सूचकांकों के दीर्घकालिक रुझानों का अध्ययन करने में सार्वजनिक रूप से टाइम-सीरीज डेटा की उपलब्धता शिक्षाविदों, शोध विद्वानों, अर्थशास्त्रियों और आम जनता के लिए काफी उपयोगी साबित होगी। यह टाइम-सीरीज डेटा www.incometaxindia.gov.in पर उपलब्ध है।
मंत्रिमण्डल सचिवालय
सरकार ने नीति आयोग का पुनर्गठन किया
सरकार ने नीति आयोग का पुनर्गठन कर दिया है। प्रधानमंत्री श्री नरेन्द्र मोदी ने राष्ट्रीय भारत परिवर्तन संस्था  आयोग का पुनर्गठन निम्नलिखित रूप में करने को मंजूरी दी हैः-
- अध्यक्ष प्रधानमंत्री
- उपाध्यक्ष डॉ. राजीव कुमार
- पूर्णकालिक सदस्य  श्री वी. के. सारस्वत
 प्रो. रमेश चंद
 डॉ. वी. के. पॉल
- पदेन सदस्य  श्री राजनाथ सिंह, रक्षा मंत्री
 श्री अमित शाह, गृह मंत्री
 श्रीमती निर्मला सीतारमण, वित्त मंत्री एवं कॉरपोरेट मामलों की मंत्री
 श्री नरेन्द्र सिंह तोमर, कृषि एवं किसान कल्याण मंत्री; ग्रामीण विकास मंत्री; पंचायती राज मंत्री
- विशेष आमंत्रित  श्री नितिन जयराम गडकरी, सड़क परिवहन एवं राजमार्ग मंत्री; सूक्ष्म, लघु एवं मध्यम उद्यम मंत्री
 श्री थावर चंद गहलोत, सामाजिक न्याय एवं अधिकारिता मंत्री
 श्री पीयूष गोयल, रेल मंत्री; वाणिज्य एवं उद्योग मंत्री
 श्री राव इंद्रजीत सिंह, सांख्यिकी एवं कार्यक्रम कार्यान्वयन राज्य मंत्री ; नियोजन राज्य मंत्री
आवास एवं शहरी कार्य मंत्रालय
श्री हरदीप सिंह पुरी ने हिसार के एक कॉलेज में महारानी लक्ष्मी बाई की प्रतिमा का अनावरण किया
लक्ष्मी बाई का जीवन पीढ़ियों से महिलाओं को प्रेरणा देता रहा है: श्री पुरी
केंद्रीय आवास एवं शहरी मामले और पेट्रोलियम एवं प्राकृतिक गैस मंत्री श्री हरदीप एस. पुरी ने आज वीडियो कॉन्फ्रेंसिंग के माध्यम से हिसार  में महारानी लक्ष्मी बाई महिला कॉलेज, भिवानी रोहिल्ला में रानी लक्ष्मी बाई की प्रतिमा का अनावरण किया।
श्री हरदीप सिंह पुरी ने प्रतिमा का अनावरण करते हुए कहा कि इस 21वीं सदी में महिला सशक्तिकरण और लैंगिक समानता के मुद्दे पर बहुत चर्चा होती है, लेकिन हम यह भूल गए हैं कि भारतीय इतिहास महिलाओं की बहादुरी, बलिदान और उपलब्धियों की कहानियों से भरा हुआ है और रानी लक्ष्मी बाई की कहानी उनमें से एक है। उन्होंने कहा कि रानी लक्ष्मीबाई की यह प्रतिमा इस कॉलेज के छात्रों को प्रेरणा देती रहेगी।
केंद्रीय मंत्री ने रानी लक्ष्मी बाई को ब्रिटिश राज के दमन के खिलाफ विद्रोह का एक प्रमुख प्रतीक बताते हुए कहा कि उनका जीवन राष्ट्रवाद और भारतीय महिलाओं को पीढ़ियों से प्रेरणा देने वाला रहा है। उन्होंने ब्रिटिश शासन के खिलाफ अत्यंत बहादुरी, कौशल और शक्ति के साथ भारत की स्वतंत्रता क्रांति का नेतृत्व किया।
केंद्रीय मंत्री ने कहा कि रानी लक्ष्मी बाई को फिल्मों और कहानियों में केवल एक स्वतंत्रता क्रांतिकारी के रूप में चित्रित किया गया है, लेकिन कम ही लोग जानते हैं कि वह बौद्धिक रूप से श्रेष्ठ थीं जिन्हें अंग्रेजी भाषा में भी अच्छी पकड़ थी।
श्री हरदीप पुरी ने कॉलेज के कॉमर्स ब्लॉक को महान शिक्षाविद्, शिक्षक और कॉलेज के संस्थापक श्री अशोक मित्तल के नाम पर समर्पित किया।